Die Victoria College het Stellenbosch se destydse munisipale wapen gebruik, met die bykomende wapenspreuk ""Pectora roborant culturis recti"". Op die vooraand van universiteitswording in 1918 is 'n nuwe wapen in gebruik geneem. Dit is in 1939 by die Departement van Binnelandse Sake geregistreer. Die wapen kan soos volg geblasoneer word : Gevierendeel, I en IV in goud drie rooi torings; II in blou die kop van Minerva in silwer; III in blou drie gestingelde en geblaarde silwer akkers; op 'n swart binneskild 'n ope boek van silwer. Die helmteken is 'n hand wat 'n brandende fakkel vashou. Die bestaande wapenspreuk is behou.